Document ID: /roh_data/filtered/fineweb-2-filterrobots_roh.jsonl.gz/72005

Siglia al cuntegn da la pagina
Siglia a la navigaziun
Möglicherweise versuchen Sie, mit einem gesicherten Browser auf dem Server auf diese Website zuzugreifen. Aktivieren Sie Skripts, und laden Sie diese Seite dann erneut.
Navigation
Suche
Anscheinend ist in Ihrem Browser JavaScript nicht aktiviert. Aktivieren Sie bitte JavaScript, und versuchen Sie es erneut.
Grosser Rat
Cussegl grond
Gran Consiglio
Sprachwahl
Rumantsch
Hauptnavigation
Bainvegni
Il Cussegl grond (RIS)
Elecziuns
Livestream
Contact
Sitemap
Purschidas da plazzas
Chantun Grischun
Suche
Anscheinend ist in Ihrem Browser JavaScript nicht aktiviert. Aktivieren Sie bitte JavaScript, und versuchen Sie es erneut.
Bereichsnavigation
Avrir la sutnavigaziun
Tschertga
Inhaltsbereich
Incumbensa Hardegger concernent la revisiun da la lescha per promover la tgira da persunas malsaunas (LTM) en il senn d'ina finanziaziun dals ospitals ch'è orientada a la prestaziun
Sessiun
: 22.04.2008
Cun vigur a partir dal 1. da schaner 2005 ha il chantun Grischun introducì in sistem per finanziar ils ospitals publics ch'è orientà a la prestaziun. Cun il nov sistem da finanziaziun duessan vegnir ademplidas primarmain las suandantas pretensiuns:
a) la finanziaziun ha da s'orientar vi da las prestaziuns furnidas;
b) in agir economic da las furnituras e dals furniturs da prestaziuns duai vegnir remunerà;
c) dapli atgna responsabladad dals ospitals pervia da la reducziun da directivas operativas da vart dal chantun (promoziun d'in pensar e d'in agir d'interprendidra u d'interprendider);
d) garantir la segirezza dal provediment;
e) evitar augments da la quantitad.
En il fratemp han pudì vegnir fatgas las emprimas experientschas cun il nov model da finanziaziun e la midada da sistem a l'orientaziun a la prestaziun vegn en general anc adina giuditgada en moda positiva da tut las participantas e da tut ils participants dal martgà. L'execuziun da la LTM ch'è vegnida revedida parzialmain ha dentant mussà en il fratemp in pèr puncts considerablamain debels che ston vegnir curregids urgentamain. Las finamiras ch'èn vegnidas formuladas oriundamain per la nova finanziaziun dals ospitals na pon betg vegnir cuntanschidas en spezial tar ils suandants dus puncts:
1. Promoziun d'in agir d'interprendidra u d'interprendider
En l'agiunta tar la LTM èn vegnids fixads ils stgalims da provediment, la purschida da prestaziuns admissibla cun dretg da survegnir contribuziuns e l'infrastructura ch'è necessaria per quai. Il medem mument vegn fixà en l'art. 6a al. 2 LTM ch'il chantun Grischun fa cunvegnas individualas da prestaziun cun mintga ospital.
En connex cun l'elavuraziun e cun la realisaziun d'incaricas da prestaziun individualas èsi sa mussà cun tutta clerezza ch'igl èn mo vegnidas "cementadas" las structuras da las purschidas existentas en l'agiunta tar la LTM e che la concurrenza en il sectur da la purschida da prestaziuns na po betg avair lieu. Cun "cementar" las purschidas da prestaziuns existentas vegn impedida mintga concurrenza tranter ils ospitals a lunga vista. En spezial ils ospitals regiunals vegnan privads praticamain da mintga pussaivladad da pudair drizzar lur structuras da l'economia da manaschi en moda efficazia tenor il martgà e tenor la concurrenza.
En vista al tempo, cun il qual ils conturns dals fatgs d'ospital sa midan, sco la finanziaziun da las "diagnosis related groups" (DRG) sin basa dals custs cumplains (sistem da finanziaziun monistic, q.v.d. finanziaziun che s'orientescha dal tuttafatg a la prestaziun cumpigliond er las contribuziuns d'investiziun), sco la libra tscherna da l'ospital en tut la Svizra e.u.v., è ina revisiun urgentamain necessaria. Las refurmas ch'èn planisadas tar ils fatgs d'ospital pretendan dapli martgà e dapli concurrenza. Per ch'ils ospitals possian furnir prestaziuns optimalas a pretschs favuraivels en tals conturns ch'èn er liberalisads interchantunalmain, basegnan els in'autonomia tar l'economia da manaschi e la libertad per concepir lur purschida da prestaziuns.
En quest senn sto l'agiunta tar la LTM vegnir interpretada sco incumbensa da provediment minimala. La purschida da prestaziuns concreta vegn definida tras la cunvegna individuala da prestaziuns. En quest connex pon vegnir integradas ulteriuras prestaziuns. La premissa per quai è che:
- la qualitad da la prestaziun purschida saja garantida (dignitads);
- las investiziuns en l'infrastructura ch'è necessaria per la purschida correspundenta sco er las resursas persunalas necessarias correspundian ad enconuschientschas generalas da l'economia da manaschi.
2. In agir economic dals ospitals duai vegnir recumpensà, in agir ed in pensar d'interprendidra u d'interprendider duai vegnir promovì
En general stoi vegnir remartgà en quest connex che l'agir economic vegn promovì senza dubi fermamain cun l'introducziun dal model da finanziaziun (orientaziun a la prestaziun) che sa basa sin las DRG (case mix index [CMI]). Ospitals che na lavuran betg en moda economica en quest sistem ston mintgamai far star bunas lur instituziuns responsablas per ils custs surproporziunalmain gronds che resultan da quai.
Cun introducir il CMI è vegnida tschernida in via fitg buna ch'è renconuschida generalmain per cumparegliar ils ospitals resguardond il medem mument la differenza tar il grad da grevezza da las pazientas e dals pazients che vegnan tractads en moda staziunara. Per il chantun Grischun furma il CMI la basa per pajar tant las contribuziuns pro cas sco er las contribuziuns d'investiziun als ospitals.
L'execuziun da la LTM ch'è vegnida revedida parzialmain ha en quest connex dentant mussà in punct considerablamain debel che limitescha fermamain la concurrenza tranter ils ospitals. Uschia importa la contribuziun dal chantun per las prestaziuns medicinalas tar l'ospital dal center dal Grischun 90% e tar ils ospitals regiunals 85% da las contribuziuns als custs renconuschids pro cas. Tar las investiziuns paja il chantun ina contribuziun da 70% a l'ospital dal center e da 50% als ospitals regiunals. Questas differentas tariffas da contribuziun èn ina preferenza betg chapibla da l'ospital dal center a disfavur dals ospitals regiunals. Il princip da l'economia da martgà "Il medem pretsch per la medema prestaziun" na vegn betg applitgà en moda consequenta.
Sche l'artitgel correspundent da la lescha na vegn betg adattà bainbaud sto – a vista mesauna fin a lunga vista – vegnir fatg quint cun consequenzas considerablas per la scena d'ospitals en il chantun Grischun. Il mument da la consultaziun e da l'introducziun da la LTM revedida era quai cleramain la voluntad politica da stgaffir las medemas premissas per tut ils ospitals. Ussa ston ils artitgels relevants da la LTM e l'ordinaziun executiva respectiva vegnir adattads uschè svelt sco pussaivel. Da las medemas premissas per tut ils ospitals resultan cifras che pon vegnir cumparegliadas. Uschia vegn mussà l'agir economic, e svilups sbagliads pon vegnir giuditgads pli svelt. Quai vegn garantì ad avair in effect positiv sin ils custs totals dals fatgs d'ospital en il chantun Grischun.
En quest senn duai la tariffa da la contribuziun ch'il chantun paja a l'ospital dal center sco er als ospitals regiunals esser la medema tant per las investiziuns sco er per ils custs renconuschids pro cas. L'intensitad d'investiziun pli gronda sco er il grad da grevezza pli aut da las pazientas e dals pazients che vegnan tractads en l'ospital chantunal vegnan resguardads avunda cun il CMI (index dal grad da grevezza).
Las sutsegnadras ed ils sutsegnaders incumbenseschan la regenza da prender per mauns las midadas necessarias da la basa legala uschè svelt sco pussaivel, per che la LTM possia tegnair quint dals novs conturns liberalisads en il sectur dals fatgs d'ospital.
Cuira, ils 22 d'avrigl 2008
Name:
Hardegger,
Pfäffli, Bundi, Arquint, Berni, Berther (Mustér), Berther (Sedrun), Bezzola (Samedan), Bleiker, Blumenthal, Brantschen, Buchli, Bühler-Flury, Butzerin, Caduff, Campell, Candinas, Castelberg-Fleischhauer, Casutt (Falera), Caviezel (Pitasch), Caviezel-Sutter (Tusaun), Christoffel-Casty, Clavadetscher, Darms-Landolt, Dermont, Dudli, Fallet, Fasani, Hartmann (Champfèr), Jaag, Jenny, Koch, Kollegger, Mani-Heldstab, Mengotti, Meyer-Grass (Claustra Vitg), Michel (Tavau), Noi-Togni, Parolini, Pedrini, Pfister, Plozza, Ratti, Rizzi, Stoffel, Thurner-Steier, Troncana-Sauer, Valär, Vetsch (Pragg-Jenaz), Wettstein, Zanetti, Engler, Grass, Hartmann (Küblis), Jecklin, Kunz (Fläsch)
Session: 22.04.2008
Vorstoss: rg Auftrag
Resposta da la regenza
Tenor la finanziaziun dals ospitals che s'orientescha a la prestaziun e ch'è en vigur dapi il 1. da schaner 2005 vegnan ils ospitals indemnisads sin basa dals custs pro cas standardisads d'avant dus onns. Medemamain sa basan ils contracts tariffars tranter ils ospitals e las assicuranzas da malsauns sco er las contribuziuns dal chan¬tun per tractaments en ospitals extrachantunals sin datas d'avant dus onns. Ils aug¬ments dals custs che vegnan chaschunads da novs tractaments pli chars vegnan pia per regla indemnisads cun in retard da dus onns, e quai tant dal chantun sco er da las assicuranzas da malsauns. En ils blers cas pon ils ospitals senz'auter supportar quest retard da dus onns da l'indemnisaziun dals custs supplementars, perquai che las novas metodas da tractament ed ils novs medicaments vegnan introducids plaun¬sieu e perquai che la summa dals custs supplementars resulta correspundentamain plaunsieu.
En cas che la midada d'ina veglia ad ina nova metoda da tractament chaschuna ina differenza dals custs fitg gronda poi esser ch'in ospital desista, per motivs finanzials – perquai ch'el stuess finanziar sez ils custs supplementars che resultan da quai durant dus onns –, d'introducir la nova metoda.
Per in provediment optimal da la sanadad da la populaziun da noss chantun sto vegnir prendì en mira ch'i vegnia introducida a temp ina nova metoda da tractament en ils ospitals acuts en il chantun en cas che quella metoda ademplescha ils criteris che vegnan definids en la lescha federala davart l'assicuranza da malsauns LAM (efficazia, cunvegnenta ed economica) e ch'ella è correspundentamain suttamessa a la LAM. Ultra da quai sto vegnir examinà, sche ed en tge furma ch'i po vegnir integra¬da en la lescha per promover la tgira da persunas malsaunas ina regulaziun, tenor la quala il chantun e/u las vischnancas pon surpigliar l'entira u ina part da la finanzia¬ziun dals custs supplementars da la nova metoda a partir dal mument da l'introduc¬ziun durant maximalmain dus onns.
Tenor l'art. 21d da la lescha per promover la tgira da persunas malsaunas ha il chantun la pussaivladad da finanziar novs models per la tgira e per l'assistenza am¬bulanta, parzialmain staziunara e staziunara da pazientas e da pazients stabels sco er da persunas attempadas durant ina fasa d'emprova limitada. L'intent da quai è quel d'examinar las novas furmas da tgira e d'assistenza areguard lur pratitgabladad. Quest artitgel na stat correspundentamain betg en connex cun il giavisch che vegn formulà en l'incumbensa.
La regenza è pronta d'acceptar questa incumbensa en il senn da las explicaziuns qua survart. Ella vegn a suttametter al cussegl grond ina proposta da regulaziun correspundenta en il rom da l'adattaziun da la lescha per promover la tgira da persunas malsaunas en il sectur da la finanziaziun dals ospitals ch'è necessaria sin fundament da la revisiun parziala da la lescha federala davart l'assicuranza da malsauns.
Datum: 15. Juni 2009
Pe-pagina
© 2024 Chantun Grischun
Tut las paginas d'internet
Impressum
Facebook
X
Mail
WhatsApp